કૈલાસના અનેક અર્થો છે પરંતુ એનો મુખ્ય અર્થ કૈલાસ એટલે સ્ફટિક કે એના સ્વરૂપનો પર્વત, કુબેર ભંડારીનું નિવાસસ્થાન, શિવ અને શિવાની નૃત્યભૂમિ-કાયમી નિવાસસ્થાન. કૈલાસ-માનસના દર્શન કરીએ એટલે જાણે કે અંતરમાંથી જ બ્રહ્મનાદ જાગે છે કે શ્રીકૈલાસ સર્વશક્તિમાનની પ્રત્યક્ષ મૂર્તિ છે. તેનું દર્શનમાત્ર શ્રદ્ધા અને ભક્તિથી આંતરમન સભર કરી દે છે, સહજ રીતે જ નતમસ્તક થઇ જવાય છે. ભૂગોળમાં સર્વપ્રથમ જ્ઞાત માનસ હિન્દુપુરાણોમાં અતિપ્રસિદ્ધ છે. એની ચારેતરફ પર્વતમાળા છે : ઉત્તરમાં શ્રીકૈલાસ, દક્ષિણમાં ગુરલા-માંધાતા, પશ્ચિમમાં રાવણહ્રદ અને પૂર્વમાં નાનીમોટી પર્વતમાળા.